REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-2/270-12

15. novembar 2012. godine

B e o g r a d

Z A P I S N I K

sa Četvrte sednice Odbora za dijasporu i Srbe u regionu

U sredu, 14. novembra 2012. godine, u prostorijama Doma Narodne skupštine, u sali 2. sa početkom u 11,00 časova, održana je Četvrta sednica Odbora za dijasporu i Srbe u regionu.

Sednici Odbora prisustvovalo je dvanaest narodnih poslanika, članova i zamenika članova Odbora: Aleksandar Čotrić, predsednik; Dušica Nikolić, član, prof dr Marko Atlagić, član; Aleksandra Đurović, član; Miodrag Linta, član; dr Janko Veselinović, član; Miodrag Stojković, član; Vesna Stepić, zamenik člana, dr Dijana Vukomanović, član; Jelena Travar Miljević, član; Milorad Stošić, član i Nevena Stojanović, član.

Opravdano odsutni : Ivica Tončev, član; Petar Petković, član i Milan Lapčević, član .

Sednici nisu prisustvovali: Sanja Čeković, član i Sanja Jefić Branković, član.

S obzirom na predloženu tačku dnevnog reda, kao i činjenicu da je postavljena direktorka Kancelarije za saradnju sa dijasporom i Srbima u regionu, sednici su prisustvovali dr Slavka Drašković direktorka Kancelarije za dijasporu i Srbe u regionu i zamenik direktora Aleksandar Vlajković.

Predsednik Odbora Aleksandar Čotrić otvorio je sednicu i konstatovao kvorum. Na predlog predsednika Odbora, jednoglasno je usvojen sledeći

Dnevni red

1. Razmatranje Predloga zakona o budžetu Republike Srbije za 2013. godinu u delu koji se odnosi na Kancelariju za saradnju sa dijasporom i Srbima u regionu;

2. Razno

Na početku sednice, predsednik je pozdravio novoizabranu direktorku i zamenika direktora Kancelarije za saradnju sa dijasporom i Srbima u regionu i dao im reč.

Dr Slavka Drašković je najpre pozdravila prisutne, a potom iznela svoje viđenje rada Kancelarije i saradnje sa Odborom za dijasporu i Srbe u regionu. Kada je u pitanju razmatranje Predloga zakona o budžetu, bliže objašnjenje je dao zamenik direktorke Kancelarije, Aleksandar Vlajković, koji je obrazložio potrebu da se u opisnom delu člana 7. Predloga Zakona, razdeo 3, glava 3.22 funkcija 410 u ekonomskoj klasifikaciji 421 „Stalni troškovi“ opisni deo ove klasifikacije promeni i glasi : „Deo sredstava ove aproprijacije namenjen je prenošenju TV programa iz Srbije u svet i unapređivanju komunikacije sa dijasporom posredstvom interneta i novih tehnologija“

Članovi Odbora su pozdravili predstavnike Kancelarije i izrazili želju za dobrom saradnjom u cilju unapređenja veza matice sa dijasporom i Srbima u regionu, kao i očekivanje da Kancelarija bude bolje povezana sa Komesarijatom za izbeglice.

Na predlog člana Odbora dr Janka Veselinovića uz obrazloženje se u opisnom delu u ekonomskoj klasifikaciji 481 „Dotacije nevladinim organizacijama“ dodaje Matici iseljenika i Srba u regionu“.

Kako je primećeno u ekonomskoj klasifikaciji 481. da u opisnom delu nisu obuhvaćene sve zemlje gde naša dijaspora živi, iznet je predlog da se „Dotacije nevladinim organizacijama“ u opisnom delu ove klasifikacije reči: „evropskim zemljama i prekookeanskim zemljama, zamenjuju rečima: „ i ostalim zemljama u svetu gde živi naša dijaspora,“ .

Odbor je zaključio da se kroz Izveštaj Odboru za finansije, republički budžet i kontrolu trošenja javnih sredstava, a u skladu sa članom 173. Stav 2. Poslovnika Narodne skupštine, pokrene inicijativa za sledeći amandman: „U članu 7. Predloga Zakona, razdeo 3, glava 3.22 funkcija 410 u ekonomskoj klasifikaciji 421 „Stalni troškovi“ opisni deo ove klasifikacije menja se i glasi :

„Deo sredstava ove aproprijacije namenjen je prenošenju TV programa iz Srbije u svet i unapređivanju komunikacije sa dijasporom posredstvom interneta i novih tehnologija“ , a u ekonomskoj klasifikaciji 481 „Dotacije nevladinim organizacijama“ u opisnom delu ove klasifikacije reči: „evropskim zemljama i prekookeanskim zemljama, zamenjuju se rečima: „ i ostalim zemljama u svetu gde živi naša dijaspora, Matici iseljenika i Srba u regionu,“

U obrazloženju će da stoji sledeće:

Odbor je zaključio da predložena formulacija klasifikacije 421 nije potpuna i sveobuhvatna, pa amandmanom predlaže da se ovaj deo opisne klasifikacije izmeni u smislu davanja mogućnosti korišćenja novih tehnologija, kojima se pospešuje brža i efikasnija komunikacija i saradnja sa dijasporom u cilju bolje i brže informisanosti dijaspore o zbivanjima u matici.

U opisnom delu klasifikacije 481 Odbor smatra da treba navedene reči zameniti adekvatnim u cilju uvrštavanja i onih zemalja u kojima živi naša dijaspora, a postojećom formulacijom nije obuhvaćena. Takođe se vrši dopuna da se sredstva ove aproprijacije namene i Matici iseljenika i Srba u regionu, imajući u vidu njen nacionalni značaj i ulogu, koju je do sada imala u društvu, njen šezdesettrogodišnji rad i postojanje, ogromnu arhivsku građu i druge posebnosti kojima se izdvaja od ostalih nevladinih organizacija, a čije „preživljavanje“ bez redovnih finansijskih sredstava bi bilo ozbiljno ugroženo.

Za izvestioca Odbora za dijasporu i Srbe u regionu na sednici Odbora za finansije , republički budžet i kontrolu trošenja javnih sredstava određen je Aleksandar Čotrić, predsednik Odbora.

Jednoglasno je usvojen zapisnik sa treće sednice Odbora.

Sednica je završena u 13,00 časova.

SEKRETAR PREDSEDNIK

-------------------------------------- ----------------------------------

Vesna Matić Vukašinović Aleksandar Čotrić